Roger se masker glip in Laverbeker | Netwerk24
Deur Marizanne Kok 23 September 2019 14:15
Roger Federer en Dominic Thiem vier 'n punt vir Alexander Zverev in die laaste wedstryd van die Laverbeker-stryd tussen Europa en 'n Wêreldspan. Foto: Getty Images
Wie sou kon raai hy kan f-bomme saam met die rofste van ouens gooi?
Die Switser se koorseun-masker het Sondag geglip, toe 'n videogreep waarin hy sy Europese Laverbeker-spanmaat Alexander Zverev voor die bepalende wedstryd van die kragmeting met die Wêreldspan aanmoedig deur vier gekruide woorde binne tien sekondes te gebruik.
Die Europeërs was met 10-11 agter voor Zverev se enkelspelwedstryd teen die Kanadees Milos Raonic, en dit was daarom geen verrassing nie dat Federer en Rafael Nadal, hul span se grootste honde, saam met die jong Duitser baan toe gestap het daarvoor.
Alexander Zverev is in die wolke ná sy wenpunt in die laaste wedstryd van die Laverbeker, wat die titel vir Europa verseker het. Foto: Getty Images
Met drie punte op die spel sou dié wedstryd immers die Laverbeker-kampioen bepaal.
"Ek soek 'n gebalde vuis of 'n 'Let's go' ná elke f***en punt wat ons wen. En elke punt wat ons verloor, f***en vat ons soos 'n man," sê Federer aan Zverev, wat daarvoor berug is dat sy skouers begin hang wanneer hy agter raak. "Ek soek geen negatiewe *** nie," voeg hy by, voor Nadal van agter sy skouer laat hoor: "Nie een negatiewe gesig nie."
Die onverwagse manier waarop Federer sy jong spanmaat gemotiveer het, het soos 'n droom gewerk. Zverev het die belangrike laaste wedstryd met 6-4, 3-6, 10-4 gewen.
Die 38-jarige Federer het darem Sondag meer gedoen as net hard gepraat, met sukses in sy eie enkelspelwedstryd wat die Europeërs se dwalende skip terug op koers gekry het.
Europa was halfpad deur die eerste dag met 11-7 agter, maar Federer het die kragmeting lewendig gehou deur die Amerikaner John Isner met 6-4, 7-6(3) te klop en drie waardevolle punte vir sy span in te samel.
Europa het nou al drie die eerste Laverbeker-kompetisies gewen. Foto: Getty Images
Danksy daardie uitslag en Zverev se oorwinning was hulle baas met 13-11 en is die Laverbeker – Federer se breinkind wat sedert 2017 jaarliks plaasvind – vir die derde keer in Europese hande geplaas.
Zverev sê hy was baie dankbaar vir die harde woorde van die Europese span se twee supersterre.
"Hulle het my beslis deur daardie wedstryd gehelp," het Zverev volgens Tennis365 gesê. "Hulle het gesê ek moet vuur in my pens kry en dat hierdie wedstryd my seisoen kan verander. Ek het die laaste tyd baie naelskraap-wedstryde verloor, so ek is baie bly om 'n ander uitkoms te kry."